Derby-Lewis se toestand bly onveranderdClive Derby-Lewis Foto: news.howzit.msn.com Clive Derby-Lewis (78), wat onlangs met longkanker gediagnoseer is en na verwagting nog net ŉ jaar oor het om te leef, se toestand is onveranderd en hy ontvang steeds behandeling by ŉ privaathospitaal in Pretoria. Manelisi Wolela, ŉ woordvoerder van die Nasionale Vervolgingsgesag, het Dinsdag gesê daar is geen nuwe verwikkelings in Derby-Lewis se gesondheidtoestand nie. Maroela Media het op 11 April berig dat hy met longkanker gediagnoseer is. Sy vrou, Gaye, het dit verlede Donderdag in ŉ verklaring bevestig. “Daar is ŉ kwaadaardige gewas in sy regterlong en hulle kan hom nie opereer nie omdat sy liggaam te swak is,” het sy toe gesê. Sy het gesê Derby-Lewis gaan na verwagting nog tot Donderdag in die hospitaal behandeling ontvang. Hy is geskeduleer om op 6 Mei met chemoterapie en bestraling te begin. Marius Coertze, Derby-Lewis se regsverteenwoordiger, gaan vandeesweek voort met ŉ vierde aansoek om hom op mediese parool uit aanhouding te kry. Honderde ondersteuners, asook die sanger en aktivis Steve Hofmeyr, het op 12 April na die Kgosi Mampuru Sentraal-gevangenis opgeruk om ŉ memorandum te oorhandig waarin aangedring word dat Derby-Lewis op mediese parool vrygelaat word. Derby-Lewis is in 1993 tot 25 jaar tronkstraf gevonnis vir sy aandeel in die moord op Chris Hani, SAKP-leier. Hy het ŉ vuurwapen gereël vir Janusz Walus, wat tans dieselfde vonnis uitdien. Al twee is aanvanklik die doodstraf opgelê, maar dit is tot lewenslange tronkstraf verander toe die doodstraf in Suid-Afrika afgeskaf is. Bronne: SAPA / Maroela Media-verslaggewers Lees ook: Foto’s: “Laat Derby-Lewis vry” Derby-Lewis nog net ŉ jaar oor om te leef; Steve betoog saam oor sy parool Derby-Lewis het ‘lewensreddende operasie’ ondergaan Derby-Lewis: DKD-beamptes het te stadig reageer Derby-Lewis: Aanvaller wat Oscar dreig net nóg ‘n sensasie-soeker Derby-Lewis weer in tronk aangeval DKD ontken Derby-Lewis-berig Hof las dat Derby-Lewis na hospitaal oorgeplaas word Aanval op Derby-Lewis glo te doen met Waterkloof-2 Derby-Lewis en Walus sterk in hospitaal aan DKD bevestig aanval op Derby-Lewis en Walus Clive Derby-Lewis en Janusz-Walus glo in tronk aangeval